Venner til en dansk-vietnamesisk familie fra Hobro har startet en underskriftindsamling til fordel for hustruen og datteren, som risikerer at blive udvist af Danmark.

Et dansk-vietnamesiske ægtepar har sammen med datteren boet i Danmark siden 2004, og selvom hustruen let kan få fuldtidsarbejde, så risikerer hun og datteren alligevel at blive udvist, fordi manden, som i øvrigt er dansk statsborger, er i fleksjob. Det har fået nogle af parrets venner til at starte en underskriftsindsamling for at protesterer mod - hvad de mener, er "den danske stats umenneskelige behandling". - Vi håber på at kunne sætte fokus på det, så flere mennesker får øjnene op for det urimelige der foregår i denne her sag, siger Birthe Pedersen, som står bag underskriftsindsamlingen. Indsamlingen startede i går og over 200 har allerede skrevet under.